Telepengedélyezés
Az eljárás jogi alapja:
· a telepengedély, illetve a telep létesítésének bejelentése alapján gyakorolható egyes termelő és egyes szolgáltató tevékenységekről, valamint a telepengedélyezés rendjéről és a bejelentés szabályairól szóló 57/2013. (II.27.) Kormányrendelet (a továbbiakban: Korm. rendelet),
· a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.),
· a szolgáltatási tevékenység megkezdésének és folytatásának általános szabályairól szóló 2009. évi LXXVI. Törvény,
A Korm rendelet 1. és 2. mellékletében felsorolt egyes termelő és egyes szolgáltató tevékenységek (a továbbiakban: ipari tevékenység) a tevékenység megkezdésére irányuló szándék bejelentését követően, illetve jogerős telepengedély birtokában folytathatók. A Korm. rendelet mellékletében fel nem sorolt egyéb ipari tevékenységek bejelentés, illetve telepengedély nélkül folytathatók. A Korm. rendelet 1. és 2. mellékletben meghatározott ipari tevékenységek tartalmára vonatkozóan a gazdasági tevékenységek egységes ágazati osztályozási rendszerében (TEÁOR) foglalt tartalmi meghatározások az irányadók.
A telepet – telepengedély-köteles tevékenység esetében a telepengedély megadásával egyidejűleg, bejelentés-köteles tevékenység esetében a Korm. rendeletben és egyéb jogszabályokban meghatározott feltételek fennállásának vizsgálatát követően – a Korm. rendelet 6. melléklete szerint vezetett nyilvántartásba kell venni, mely nyilvántartás az interneten közzétételre kerül.
A bejelentéshez kötött ipari tevékenység folytatója a Korm. rendeletben meghatározott adat tartamú formanyomtatványon köteles a telep fekvése szerint illetékes települési önkormányzat jegyzőjénél írásban bejelenteni a folytatni kívánt ipari tevékenységet.
A telepengedély kiadására irányuló kérelmet a Korm. rendeletben meghatározott adattartamú formanyomtatványon a telep fekvése szerint illetékes települési önkormányzat jegyzőjénél írásban kell benyújtani.
A tevékenység a megkezdésére irányuló szándék bejelentését követően folytatható
· bejelentés-köteles ipari tevékenység esetén,
· telepengedély-köteles ipari tevékenység esetén,
– ha azt a külön jogszabályban ipari területként meghatározott területen kívánják folytatni, valamint
– ha nem ipari területen kívánják folytatni akkor, ha a telepként szolgáló építmény vagy építményben az önálló rendeltetési egység a tevékenység végzésének megfelelő rendeltetésre 6 (hat) hónapnál nem régebbi jogerős használatbavételi engedéllyel vagy tudomásulvétellel, illetve fennmaradási egyben használatbavételi engedéllyel rendelkezik.
Az előző felsorolásban nem említett esetekben az ipari tevékenységet csak jogerős telepengedély birtokában lehet folytatni.
A telepengedély kiadására irányuló eljárás ügyintézési határideje: 30 nap.
Az ügyintézési határidőbe nem tartozik be: a Ket. 33. § (3) bekezdésében foglaltak, kivéve a szakhatóság ügyintézési határideje, ami az ügyintézési határidőbe beszámít.
A telepek engedélyezésével, bejelentésével és a nyilvántartásban feltüntetett adatok módosításával kapcsolatos eljárásokért a kérelmező, illetve a bejelentő igazgatási szolgáltatási díjat köteles fizetni. Ezen esetekben az igazgatási szolgáltatási díj az első fokú eljárásban 5.000,-Ft. 
A fellebbezési eljárás díja: 6.000,-Ft.
A díjnak átutalási megbízással való teljesítését az erről szóló bizonylat másolati példányával kell az eljárás megindításakor igazolni.
Az ipari tevékenység végzője a telepengedély megadását, illetve a bejelentést követően a nyilvántartásban szereplő adatokban bekövetkezett változást – az ipari tevékenység változtatását ide nem értve – haladéktalanul, írásban köteles bejelenteni a jegyzőnek.
A telep használatára jogosult személyében történő változás esetén a változást, annak megfelelő igazolása mellett az új jogosult köteles bejelenteni.
Az ipari tevékenység megszüntetését az ipari tevékenység végzője köteles a jegyzőnek a megszűnést követően haladéktalanul bejelenteni és – telepengedély-köteles tevékenység esetében – a telepengedélyt leadni.
A telepen folytatott ipari tevékenység változása esetén az új tevékenység tekintetében új bejelentést kell tenni, illetve telepengedély-köteles tevékenyég esetén a tevékenység folytatására telepengedély kiadását kell kérni.

